text:
9/2016. (IV. 29.) KKM utasítása a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet alapján nyújtható támogatások esetén alkalmazandó eljárásrendről.
A külgazdasági és külügyminiszter a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet
4.  §-ában meghatározott feladatkörében eljárva, a  jogalkotásról szóló 2010. évi CXXX. törvény 23.  § (4)  bekezdés c)  pontjának
megfelelően a következő normatív utasítást adja ki:
I. FEJEZET
ÁLTALÁNOS RENDELKEZÉSEK 1. Az utasítás célja
1. § Az utasítás célja, hogy a beruházás ösztönzési célelőirányzat felhasználásáról szóló 210/2014. (VIII. 27.) Korm. rendelet
(a továbbiakban: Korm. rendelet) szerinti egyedi beruházási támogatás nyújtása során az eljárásban részt vevő szervek
feladatai a jelen utasításban meghatározottak szerint kerüljenek megvalósításra.
2. Az utasítás hatálya 2. § Az utasítás hatálya a központi költségvetésben a beruházás ösztönzési célelőirányzat (a továbbiakban: BC) kezelése és
felhasználása során felmerülő feladatok végrehajtására terjed ki.
3. Értelmező rendelkezések 3. § Ezen utasítás alkalmazásában:
a) ajánlati felhatalmazás: a  támogató által kiadott okirat, amelyben felhatalmazza a  Nemzeti Befektetési
Ügynökség (a továbbiakban: HIPA) elnökét arra, hogy a beruházó számára a vonatkozó mandátum-döntésben
meghatározott mértékű feltételes támogatási ajánlatot tegyen;
b) kérelem: a  Korm. rendelet 21.  § (1)  bekezdése szerinti támogatási kérelem, valamint a  BC terhére kötött
támogatási szerződésekkel kapcsolatban a HIPA vagy a támogató számára benyújtott kérelem, így különösen
a támogatási szerződés módosítására és a támogatás felhasználásával beszerzett tárgyi eszköz elidegenítésének
vagy cseréjének jóváhagyására irányuló kérelem;
c) Kormány-előterjesztés: a  Kormány támogatás jóváhagyására vonatkozó határozatának meghozatala iránt
a támogató által a Kormány ülésén előterjesztett javaslat és mellékletei;
d) pénzügyi ellenjegyző: a  támogató szervezetén belül működő Költségvetési Főosztály (a továbbiakban:
Költségvetési Főosztály), illetőleg írásbeli meghatalmazással rendelkező személy;
e) mandátum-döntés: a támogatónak a mandátum-ülésen a mandátum-előterjesztés tárgyában hozott döntése;
f ) mandátum-előterjesztés: a támogatónak címzett és a mandátum-ülésen a támogató szervezetén belül működő
Befektetési Főosztály (a továbbiakban: Befektetési Főosztály) közvetítésével előterjesztett, a  kérelem
jóváhagyására vagy elutasítására, a kérelem szükség szerinti kiegészítésére vagy a kérelem tudomásulvételére
vonatkozó javaslat és mellékletei;
g) mandátum-ülés: a  támogató vagy erre felhatalmazott képviselője, a  Befektetési Főosztály képviselője,
a  támogató szervezetén belül működő Jogi Főosztály képviselője, a  Költségvetési Főosztály képviselője,
a HIPA képviselője és a Nemzetgazdasági Minisztérium meghívott képviselője, valamint szükség esetén egyéb
meghívottak részvételével, a kérelem megvitatása és a mandátum-döntés meghozatala érdekében megtartott
ülés;
h) minisztérium: a Külgazdasági és Külügyminisztérium;
i) támogatási mandátum: a támogatás mandátum-döntésben meghatározott lehetséges legmagasabb összege;
j) támogató: a  BC-t tartalmazó központi költségvetési fejezetet irányító miniszter vagy erre felhatalmazott
képviselője. 4. § Az  utasításban szereplő azon fogalmak, amelyeket a  Korm. rendelet maga meghatároz, a  Korm. rendeletben
meghatározott értelemmel bírnak, kivéve ha azokat ezen utasítás eltérő értelemmel határozza meg.
4. Titoktartási kötelezettség 5. § A  támogatási eljárás teljes tartama alatt minden, az  eljárásban rendszerint vagy esetlegesen részt vevő fél, illetve
annak kormánytisztviselője, köztisztviselője, közalkalmazottja vagy munkavállalója köteles a tudomására jutott üzleti
titkot vagy egyéb, a  támogatást érintő információt – a  jogszabályoknak megfelelően – megőrizni, valamint úgy
kezelni, hogy sem a  beruházó, sem a  támogatási eljárásban szereplő kormányzati szervek érdekei ne sérüljenek,
valamint ne legyenek veszélyeztetve.
6. § Az  5.  §-ban foglalt titoktartási kötelezettség alapján bármely, a  támogatást érintő információ a  beruházó vezető
tisztségviselőin vagy előzetesen bejelentett munkavállalóin kívül kizárólag olyan személynek, illetve harmadik félnek
adható át, aki a beruházótól származó teljes bizonyító erejű magánokiratba vagy közokiratba foglalt meghatalmazással
rendelkezik, és a meghatalmazás eredeti példányát előzetesen benyújtotta a HIPA részére.
5. Kézbesítés 7. § (1) Az utasítás tekintetében a kézbesítés módjai:
a) postai kézbesítés (postai úton),
b) személyes kézbesítés (személyes átvétellel),
c) elektronikus úton, elektronikus levél (e-mail) formájában.
(2) Amennyiben az utasítás postai kézbesítésről rendelkezik, az iratot postai szolgáltató útján kell kézbesíteni, a kézbesítés
pedig a hivatalos iratok kézbesítésére vonatkozó jogszabályok szerint történik.
(3) Ha a postai úton történő kézbesítés azért hiúsul meg, mert a címzett vagy meghatalmazottja úgy nyilatkozik, hogy
a küldeményt nem veszi át, az értesítést a kézbesítés megkísérlésének napján kézbesítettnek kell tekinteni.
(4) Ha a küldemény a postai kézbesítés második megkísérlését követően is „nem kereste” jelzéssel érkezik vissza, a posta
által visszaküldött küldemény visszafordításának napját kell a kézbesítés napjának tekinteni.
(5) Személyes kézbesítés esetén a  címzett a  neki szóló iratot – személyazonosságának és az  átvételre vonatkozó
jogosultságának igazolása mellett – személyesen átveszi. Az átvételről azzal egyidejűleg elismervényt kell készíteni,
melyet az átadó és az átvevő aláírnak. Az átvételi elismervényben az átvétel tényének feltüntetése mellett fel kell
tüntetni az átadó és az átvevő nevét, szervezetének megnevezését, valamint az átvett iratok beazonosítását szolgáló
rövid megjelölését.
(6) Amennyiben ezen utasítás nem rendelkezik a kézbesítés módjáról, úgy a kézbesítés elektronikus úton, elektronikus
levél (e-mail) formájában teljesíthető.
6. Határidők 8. § (1) Az utasításban meghatározott határidőket munkanapok szerint kell számítani.
 (2) A  határidőbe a  kezdőnap nem számít bele. A  kezdőnap az  a  nap, amelyre a  határidő megkezdésére okot adó
cselekmény vagy egyéb körülmény esik.
 (3) A határidő az utolsó napon a hivatali idő végével jár le.
 (4) A HIPA által a beruházó számára megküldött hiánypótlásra való felszólítás megszakítja a határidőt, mely a hiánypótlás
teljesítésekor vagy ennek hiányában a  hiánypótlásra a  HIPA által a  felszólításban meghatározott határidő
eredménytelen elteltekor újraindul.
(5) Amennyiben a HIPA a támogatási eljárás során valamely szakkérdésben egy, a beruházón kívüli személyt keres meg,
a megkeresés kibocsátása megszakítja a határidőt, mely a megkeresés teljesítésekor újraindul.
7. Mulasztás 9. § (1) Ha a  támogatási folyamat bármely szereplője elmulasztja a  számára hozzájárulás megadására vagy vélemény
megküldésére ezen utasításban előírt határidőt, úgy kell tekinteni, hogy az érintett a hozzájárulást megadta, vagy
észrevételt nem tett.
(2) Az (1) bekezdés nem alkalmazandó mandátum-döntés meghozatalára vonatkozó határidő esetében.
8. Általános tájékoztatási kötelezettség 10. § (1) A HIPA megkeresés esetén, akár a kérelem benyújtása előtt, akár azt követően tájékoztatást nyújt a Korm. rendelet
alapján nyújtható támogatásról (a továbbiakban: támogatás) és szükség esetén egyéb támogatási programokról
a beruházó részére.
(2) Az (1) bekezdés szerinti tájékoztatás során, amennyiben a Korm. rendelet alapján nyújtható támogatásra vonatkozó
tájékoztatás teljesítéséhez olyan szakkérdés eldöntése szükséges, melyhez a HIPA nem rendelkezik kellő ismeretekkel,
a HIPA megkeresi a Befektetési Főosztályt, amely legkésőbb 10 munkanapon belül válaszol a megkeresésre. Ebben
az esetben a HIPA a tájékoztatást a Befektetési Főosztály válasza birtokában teljesíti.
(3) Az (1) bekezdés szerinti tájékoztatás során, amennyiben a Korm. rendelet alapján nyújtható támogatáson kívüli egyéb
támogatásra vonatkozó tájékoztatás teljesítéséhez olyan, az adott támogatáshoz kapcsolódó szakkérdés eldöntése
szükséges, melyhez a  HIPA nem rendelkezik kellő ismeretekkel, a  HIPA megkeresi az  adott támogatást nyújtó
szervezetet. Ebben az esetben a HIPA a tájékoztatást vagy az adott támogatást nyújtó szervezet válasza birtokában
maga vagy az e szervezet ilyen irányú javaslata alapján a beruházó e szervezethez való irányításával teljesíti.
(4) Amennyiben a  beruházó beruházási szándékáról a  támogató a  HIPA megkeresése előtt értesül, ezzel egyidejűleg
a HIPA-t tájékoztatja.
(5) A  HIPA az  (1)–(4)  bekezdésekben foglaltakon túl a  beruházó igénye esetén személyes tárgyalást szervez, indokolt
esetben kezdeményezi a személyes tárgyalás megtartását, valamint – a beruházó kérésére – az előzetesen tudomására
hozott beruházási paraméterek alapján a beruházó részére a tervezett beruházásra vonatkozó támogatási csomagot
állít össze a lehetséges támogatási forrásokról és feltételeikről.
9. Mandátum-ülések rendje 11. § (1) A  mandátum-ülést a  HIPA javaslatára a  Befektetési Főosztály hívja össze a  résztvevők elektronikus úton történő
meghívásával és a napirendi pontok egyidejű megküldésével. A mandátum-ülés összehívása legalább 2 munkanappal
meg kell, hogy előzze a  mandátum-ülés napját, kivéve ha a  mandátum-ülés megtartása ezen időtartamon belül
különösen indokolt.
(2) A HIPA az (1) bekezdés szerinti javaslatát a mandátum-előterjesztés megküldésével teszi meg. A Befektetési Főosztály
a mandátum-előterjesztés tervezetének kézhezvételét követően a tervezetet megküldi a mandátum-ülés meghívotti
körének véleményezésre. A  véleményezők a  kézhezvételt követően 2 munkanapon belül megküldik szövegszerű
észrevételeiket a  Befektetési Főosztálynak. A  véleményeket a  Befektetési Főosztály összesítve és szövegszerűen
megküldi a HIPA-nak azok kézhezvételét követő 1 munkanapon belül, de legkésőbb a mandátum-ülést megelőző
munkanapon, kivéve ha a mandátum-ülés megtartása ezen időtartamon belül különösen indokolt.
(3) A  HIPA a  (2)  bekezdés szerinti vélemények alapján, azok kézhezvételét követően átdolgozza, és ismét megküldi
a Befektetési Főosztálynak a mandátum-előterjesztést.
(4) A mandátum-ülésen a támogató képviselője döntéshozatali joggal, míg az ülés többi résztvevője tanácskozási joggal
vesz részt.
(5) A  mandátum-döntést a  támogató képviselője lehetőség szerint a  mandátum-ülésen rávezeti a  mandátumelőterjesztésre, azt aláírja, és hivatalos bélyegzőjével ellátja. Amennyiben a mandátum-döntés aláírására nem kerül
sor a mandátum-ülés alkalmával, úgy a támogató képviselője azt az ülés napját követő legkésőbb 3 munkanapon
belül pótolja.
(6) Az  aláírt mandátum-döntést tartalmazó mandátum-előterjesztés egy eredeti példányát a  Befektetési Főosztály
személyes kézbesítés útján, valamint ezzel egyidejűleg elektronikus másolatban is megküldi a HIPA-nak az aláírást
követő legkésőbb 2 munkanapon belül.
(7) A  mandátum-döntésről a  HIPA annak személyes kézbesítés útján történő kézhezvételét követő legkésőbb
3 munkanapon belül postai kézbesítés útján értesíti a beruházót.
(8) A mandátum-döntést a támogató külgazdasági és külügyminiszter távollétében a parlamenti államtitkár írja alá.
II. FEJEZET
ELJÁRÁS A TÁMOGATÁSI SZERZŐDÉS MEGKÖTÉSÉIG 10. A Korm. rendelet szerinti kérelem benyújtása
12. § (1) A HIPA a beruházó ilyen irányú igénye esetén megküldi számára a Korm. rendelet szerinti kérelem mintáját, és erre
irányuló igény esetén segítséget nyújt annak kitöltéséhez.
(2) A Korm. rendelet szerinti kérelem azon a napon minősül benyújtottnak, amikor azt a Korm. rendeletnek megfelelő
formában a HIPA kézhez vette és érkeztette.
11. A Korm. rendelet szerinti kérelem előzetes vizsgálata, befogadása és a visszaigazolás
13. § (1) A HIPA a beérkezett kérelmet ellenőrzi, és amennyiben az nem a Korm. rendeletben meghatározott formában vagy
nem az  ugyanott meghatározott tartalommal, azaz hiányosan került benyújtásra, úgy a  beruházót megfelelő, de
legfeljebb 10 munkanapos határidő kitűzése mellett elektronikus levél formájában felszólítja az esetleges hiányok
pótlására.
(2) A HIPA az (1) bekezdés szerinti ellenőrzés során a benyújtott Korm. rendelet szerinti kérelem alapján megvizsgálja
a beruházó elvi jogosultságát a támogatás igénybevételére, így különösen azt, hogy
a) a kérelem a beruházás megkezdése előtt került-e benyújtásra,
b) az újonnan létesített munkahelyek száma eléri-e a Korm. rendeletben meghatározott mértéket,
c) a beruházás elszámolható költsége eléri-e a Korm. rendeletben meghatározott mértéket,
d) a beruházás által megvalósított tevékenység nem minősül-e támogatásból kizárt tevékenységnek,
e) nagyvállalkozásnak minősülő beruházó esetén a támogatás a Korm. rendeletben meghatározott különleges
feltételei teljesülnek-e. (3) Ha az (1) bekezdésben foglalt ellenőrzés alapján megállapítható, hogy a további részletes vizsgálat tárgyát képező
beruházás megfelel a Korm. rendeletben meghatározott jogosultsági feltételeknek, a kérelem befogadható, és a HIPA
a  kérelem benyújtását követő legkésőbb 3 munkanapon belül megküldi a  Korm. rendelet szerinti kérelmet
visszaigazoló levél tervezetét a Befektetési Főosztálynak. A visszaigazoló levél tartalmazza legalább a beruházó nevét,
címét, a  beruházó kapcsolattartójának nevét és tisztségét, a  beruházás rövid leírását és adatait, valamint arra
vonatkozó utalást, hogy a  további részletes vizsgálat tárgyát képező beruházás megfelel a  Korm. rendeletben
meghatározott jogosultsági feltételeknek.
(4) A támogató a visszaigazoló levél tervezetének kézhezvételét követő legkésőbb 2 munkanapon belül postai kézbesítés
útján megküldi az általa jóváhagyott és aláírt visszaigazoló levelet a beruházónak.
(5) Amennyiben az (1) bekezdésben foglalt ellenőrzés alapján megállapítható, hogy a további részletes vizsgálat tárgyát
képező beruházás nem felel meg a Korm. rendeletben meghatározott jogosultsági feltételeknek, úgy a HIPA a kérelem
benyújtását követő legkésőbb 3 munkanapon belül megküldi a  Korm. rendelet szerinti kérelmet elutasító levél
tervezetét a Befektetési Főosztálynak. A Befektetési Főosztály a HIPA tájékoztatását követő legkésőbb 2 munkanapon
belül tájékoztatja a beruházót arról, hogy a beruházás nem felel meg a Korm. rendeletben meghatározott jogosultsági
feltételeknek, így a támogatási eljárást befejezettnek tekinti.
(6) A  Befektetési Főosztály a  visszaigazoló vagy az  elutasító levél elektronikus másolatát a  beruházó részére való
megküldéssel egyidejűleg megküldi a HIPA részére.
(7) Amennyiben az (1) bekezdésben foglalt ellenőrzés alapján nem állapítható meg, hogy a további részletes vizsgálat
tárgyát képező beruházás megfelel vagy nem felel meg a Korm. rendeletben meghatározott jogosultsági feltételeknek,
a  jogosultsági feltételek fennállásának megítéléséről mandátum-ülés keretében a  támogató dönt. A  támogató
döntését követően az  abban foglaltakat tartalmazó levél tervezetét a  HIPA a  döntés kézhezvételét követő
3 munkanapon belül előkészíti és megküldi a Befektetési Főosztálynak. A Befektetési Főosztály a levél tervezetének
kézhezvételét követő 2 munkanapon belül postai úton megküldi a levelet a beruházó részére.
12. A Korm. rendelet szerinti kérelem részletes vizsgálata és elbírálása, támogatási ajánlat
14. § (1) A HIPA részletesen megvizsgálja és értékeli a Korm. rendelet szerinti kérelmet a következők szerint:
a) államháztartási hatásvizsgálatot készít a  beruházás szerződéses kötelezettségvállalási időszaka közvetlen
költségvetési hatásainak számszerűsítése céljából,
b) támogatási alternatívákat vázol fel, és javaslatot tesz a támogatási ajánlat meghatározására,
c) megvizsgálja a beruházó megelőző 3 év alatt megkezdett beruházásait és ezek támogatását a Korm. rendeletben
meghatározott egybeszámítási szabály szempontjából,
d) megvizsgálja a támogatás hatályos jogszabályokban meghatározott egyéb feltételeinek fennállását.
(2) A  HIPA az  (1)  bekezdés szerinti részletes vizsgálatot követően előkészíti a  részletes vizsgálat figyelembevételével
a  támogatási ajánlat és a  támogatási mandátum meghatározására vonatkozó mandátum-előterjesztést, és azt
elektronikus levélben megküldi a Befektetési Főosztály részére, egyidejűleg javasolja mandátum-ülés összehívását.
(3) A mandátum-előterjesztés bemutatja különösen:
a) a beruházót és a beruházást,
b) a maximálisan nyújtható regionális beruházási támogatás mértékét,
c) a támogatási mandátumra vonatkozó javaslatot,
d) a  támogatási mandátumnak megfelelő támogatási összeg esetén a  támogatás és a  beruházás által keltett
bevételek államháztartási hatásait, a támogatás költségvetési megtérülését,
e) a támogatási mandátum meghatározásának szakmai indokait,
f ) a rendelkezésre álló egyéb támogatások lehetőségét,
g) a BC-t érintő kötelezettségvállalás állomány ismertetését és kifizetési előrejelzését, ütemezését,
h) a nyilvantartas.ommf.gov.hu weboldalon szereplő nyilvántartásból kinyert kimutatást,
i) a beruházó megelőző 3 évben megkezdett beruházásainak összegzését,
j) minden egyéb, a beruházást és a partnert bemutató főbb jellemző ismertetését.
(4) A  támogató a  mandátum-ülésen döntést hoz a  mandátum-előterjesztésben foglalt javaslatról, és felhatalmazza
a HIPA-t feltételes támogatási ajánlat megtételére.
(5) A  HIPA a  vonatkozó mandátum-döntés kézhezvételét követően megfelelően értesíti a  beruházót a  támogató
feltételes támogatási ajánlatáról, egyidejűleg megküldi a feltételes ajánlatot tartalmazó levél elektronikus másolatát
a Befektetési Főosztálynak.
(6) A feltételes ajánlat a beruházó általi kézhezvételét követő 3 hónapig érvényes, továbbá az ajánlat alapján a támogatási
szerződés megkötésére az ajánlat elfogadását követő 12 hónapon belül van lehetőség, mely határidők a beruházó
erre irányuló kérelme alapján meghosszabbíthatóak alkalmanként 3 hónappal. A  határidők többször is
meghosszabbíthatóak. A határidők meghosszabbítása a támogató vonatkozó mandátum-döntésében történik.
(7) Ha a beruházó a (6) bekezdés szerinti határidőben nem kérelmezi az adott határidő meghosszabbítását, és nem jelez
vissza a támogatási ajánlat vagy a támogatási szerződés tervezetének elfogadhatósága felől, úgy a támogatási ajánlat
érvényét veszti.
(8) A támogatási ajánlat érvényességének (7) bekezdés szerinti megszűnése nem érinti a Korm. rendelet szerinti kérelem
benyújtásához fűződő joghatásokat, amennyiben a  beruházó ugyanazon beruházásához ismételten benyújtja
a Korm. rendelet szerinti kérelmét.
(9) A támogatási ajánlat érvényességének (7) bekezdés szerinti megszűnéséről a HIPA a határidő leteltét követő legkésőbb
5 munkanapon belül értesíti a beruházót, mely értesítésben egyúttal felhívja a beruházó figyelmét a (8) bekezdésben
foglaltakra.
(10) A  feltételes támogatási ajánlatban fel kell hívni a  beruházó figyelmét a  (6)  bekezdésben foglalt határidők
elmulasztásának jogkövetkezményeire, valamint a határidők meghosszabbításának lehetőségére.
(11) A feltételes támogatási ajánlat érvényét veszti, amennyiben a beruházó a feltételes ajánlat kézhezvételét követően
a beruházást a HIPA-val vagy a támogatóval folytatott előzetes konzultáció nélkül nyilvánosságra hozza. A feltételes
támogatási ajánlat érvényességének e  bekezdés szerinti megszűnését a  támogató vonatkozó mandátum-döntése
állapítja meg.
(12) A HIPA a támogató vagy a Befektetési Főosztály írásbeli vagy egy napon belül írásban megerősített szóbeli utasítására
a  támogatási ajánlatra vonatkozó mandátum-döntés hiányában is tájékoztatja elektronikusan a  beruházót
a  mandátum-előterjesztésben szereplő várható támogatási ajánlat mértékéről. Az  elektronikus tájékoztatásban
a HIPA felhívja a beruházó figyelmét arra, hogy az így közölt támogatási ajánlat nem hivatalos, a későbbi hivatalos
ajánlat pedig eltérő mértékű lehet, továbbá érvényét veszítheti az elfogadására rendelkezésre álló határidő lejártával.
13. Az előzetes helyszíni vizsgálat, a támogatási szerződés előkészítése és a Kormány-előterjesztés
15. § (1) A támogatási ajánlat akkor minősül elfogadottnak, ha a beruházó a HIPA-nak címzett, általa cégszerűen aláírt levélbe
foglalt nyilatkozatával elfogadja a számára megküldött támogatási ajánlatot.
(2) Olyan beruházás esetén, amelyhez az Európai Bizottság előzetes jóváhagyásával nyújtható támogatás, a támogatási
ajánlat akkor minősül elfogadottnak, ha az  elfogadó levél mellé a  beruházó csatolja a  Korm. rendelet 16.  §-ában
meghatározott dokumentumokat.
(3) A  (2)  bekezdés szerinti esetben a  beruházó által benyújtott dokumentumokat a  HIPA a  benyújtásukat követő
legkésőbb 3 munkanapon belül megküldi a Befektetési Főosztály és a Támogatásokat Vizsgáló Iroda (a továbbiakban:
TVI) részére.
(4) Amennyiben a  beruházó a  feltételes támogatási ajánlatot nem fogadja el, vagy a  TVI a  (2)  bekezdés szerinti
dokumentumokat nem tartja kellően megalapozottnak, a HIPA a beruházó vonatkozó levelének vagy a TVI jelzésének
kézhezvételét követően legkésőbb 15 munkanapon belül tárgyalást kezdeményez a beruházóval, és az egyeztetésen
elhangzottak alapján a támogató mandátum-ülésen kívül dönt a feltételes támogatási ajánlat változatlanul hagyásáról
vagy a mandátum-döntésben meghatározott támogatási mandátum keretein belüli módosításáról.
(5) Amennyiben a  (4)  bekezdés szerinti egyeztetések alapján a  támogatási ajánlat támogatási mandátumot túllépő
mértékű megemelése válik szükségessé, a támogató mandátum-ülés keretében dönt a feltételes támogatási ajánlat
módosításáról.
(6) Ha a (4) vagy (5) bekezdés szerint a támogató a támogatási ajánlat módosításáról dönt, a HIPA a módosított támogatási
ajánlatot megküldi a beruházónak.
(7) A HIPA a támogatási ajánlat elfogadását követően a beruházás helyszínén, amennyiben ezen a helyszínen nem áll
rendelkezésre irodai helyiség, úgy a beruházó magyarországi székhelyén, amennyiben ilyen nem áll rendelkezésre,
a  HIPA székhelyén, a  beruházó jelenlétében lefolytatja az  előzetes helyszíni vizsgálatot, melyről magyar vagy erre
irányuló igény esetén angol nyelvű jegyzőkönyv készül.
(8) Az előzetes helyszíni vizsgálat célja, hogy a beruházásnak a támogatási szerződés előkészítéséhez szükséges részletes
adatai a  vizsgálatról készült jegyzőkönyvben rögzítésre, az  ezeket alátámasztó dokumentumok pedig átadásra
kerüljenek.
(9) A  HIPA a  támogatási ajánlat elfogadását követően, továbbá a  jegyzőkönyv előkészítéséhez szükséges egyéb
dokumentumok rendelkezésre állását követően legkésőbb 10 munkanapon belül előkészíti, és elektronikus levélben
megküldi a  beruházó részére a  (7)  bekezdés szerinti jegyzőkönyv tervezetét. A  beruházó tervezetre vonatkozó
visszajelzését követően a HIPA – akár több körben – egyeztet a jegyzőkönyv véglegesítése és a jegyzőkönyv felvételére
vonatkozó időpont meghatározása érdekében a beruházóval.
(10) A  (7)  bekezdés szerinti jegyzőkönyvet a  beruházó képviselője vagy meghatalmazottja minden lapján kézjegyével
ellátja, valamint utolsó oldalán cégszerűen aláírja. A  jegyzőkönyvet a HIPA jelen levő munkatársai szintén minden
oldalon kézjegyükkel ellátják, az utolsó oldalon pedig beosztásuk megjelölése mellett aláírják.
(11) A (7) bekezdés szerinti jegyzőkönyv tartalmazza legalább
a) a beruházó céges adatait (székhely, cégjegyzékszám, adószám, képviselők neve),
b) a támogatott beruházás rövid szöveges ismertetését,
c) a  támogatott beruházás pénzügyi hátterének bemutatását, mellékletként pedig a  rendelkezésre álló saját
forrást igazoló dokumentum(ok) másolatát,
d) a  támogatott beruházás helyszínét, mellékletként pedig a  helyszínül szolgáló ingatlanra vonatkozó hiteles
tulajdoni lap eredeti példányát, valamint bérelt ingatlan esetén a bérleti szerződés kivonatát (mely tartalmazza
legalább a felek nevét, a jogviszony tárgyát és a jogviszony időtartamát),
e) a támogatott beruházás megvalósításának igazolt kezdetét és tervezett végét, mellékletként pedig a beruházás
kezdetét igazoló dokumentum másolatát (pl. első visszavonhatatlan kötelezettségvállalás, építési napló
megnyitása),
f ) a  támogatott beruházás elszámolható költségeinek összegét, ezen összeg éves ütemezését a  beruházási
időszak alatt,
g) az elfogadott támogatási összeget,
h) a  beruházó megelőző 3 évben megkezdett és állami támogatásban részesült beruházásaira vonatkozó
adatokat (beruházás megnevezése, elszámolt költségeinek összege, támogatási összeg és annak forrása),
i) a szerződés várható biztosítékaira vonatkozó információt,
j) a jogszabályok által megkövetelt nyilatkozatokat (rendezett munkaügyi kapcsolatok, fennálló köztartozások,
felszámolási, végelszámolási vagy csődeljárás fennállta stb.),
k) nyilatkozatot a fejlesztési adókedvezmény igénybevételéről, mellékletként pedig a fejlesztési adókedvezmény
igénylésére vonatkozó dokumentum másolatát, amennyiben a  beruházó igénybe kívánja venni
az adókedvezményt, és a dokumentum a vizsgálat lefolytatásakor rendelkezésre áll,
l) a  meghatalmazott tanácsadó cég vagy ügyvédi iroda esetén a  teljes bizonyító erejű magánokiratba vagy
közokiratba foglalt meghatalmazás eredeti példányát mint mellékletet.
(12) Amennyiben a jegyzőkönyv felvételekor merül fel, hogy a beruházó a beruházást a feltételes ajánlatban feltüntetett
paraméterektől eltérően kívánja megvalósítani, a HIPA a jegyzőkönyv felvételét követő 5 munkanapon belül megküldi
a vonatkozó mandátum-előterjesztést a Befektetési Főosztálynak, feltéve hogy a beruházás az új paraméterek alapján
is támogathatónak minősül. Ezt követően, amennyiben a támogatás mértéke a módosítással már túllépi a támogatási
mandátumot, a  támogató amennyiben a  támogatás új mértéke nem lépi túl a  támogatási mandátumot, úgy
mandátum-ülés megtartása nélkül dönt a támogatás feltételes ajánlattól eltérő új mértékéről, és erről írásban értesíti
a HIPA-t.
(13) A HIPA a módosított támogatási mértékről tájékoztatja a beruházót. Az új támogatási ajánlat kiadása és elfogadása
ellenére a  támogatási szerződés előkészítése folytatódhat, azonban az  új ajánlat 11.  pont szerinti elfogadásáig
az előkészített támogatási szerződés nem látható el a beruházó képviselőjének és a HIPA arra jogosult munkatársának
kézjegyével.
(14) A  jegyzőkönyv felvételét követő legkésőbb 3 munkanapon belül a  HIPA feltölti a  támogatásiszerződés-mintát
az előzetes helyszíni vizsgálatról készített jegyzőkönyvben szereplő adatokkal, és az így előkészített szerződéstervezetet
megküldi a beruházó részére véleményezésre.
(15) A támogatási szerződés magyar vagy együttesen angol és magyar nyelven is előkészítésre, majd aláírásra kerülhet
azzal, hogy az angol nyelvű változat a magyar nyelvű változat nem hivatalos fordítása és a két változat közötti bármely
eltérés esetén a magyar nyelvű változat az irányadó. A fordítás előkészítéséért a HIPA felelős.
(16) A HIPA a beruházó támogatási szerződés tervezetére vonatkozó véleményeinek kézhezvételét vagy a beruházóval
szükség szerint – akár több alkalommal – lefolytatott tárgyalást követő legkésőbb 3 munkanapon belül megküldi
a  beruházó szövegszerű észrevételeit és javaslatait tartalmazó tervezetet a  javaslatokra vonatkozó szakmai
álláspontjával együtt a Befektetési Főosztály részére.
(17) A Befektetési Főosztály a támogatási szerződés tervezetének kézhezvételét követően 2 munkanapon belül megküldi
azt a  minisztérium minden érintett szervezeti egységének véleményezésre. A  minisztérium érintett szervezeti
egységei a kézhezvételt követő legkésőbb 5 munkanapon belül megküldik szövegszerű észrevételeiket a Befektetési
Főosztálynak. A véleményeket a Befektetési Főosztály soron kívül megküldi a HIPA-nak azok kézhezvételét követően.
A nem szövegszerű észrevételeket és véleményeket a HIPA a támogatási szerződés véglegesítése során nem köteles
figyelembe venni.
(18) A HIPA-nak a támogatási szerződés véglegesítése előtt meg kell győződnie arról, hogy:
a) a támogatási szerződés a vállalattal tárgyaltaknak és a hatályos támogatási szabályoknak megfelelően került
kialakításra,
b) a  támogatási szerződés, valamint a  szerződésben szereplő biztosítékok jogi szempontból megfelelőek-e,
rendelkezésre állnak-e,
c) a támogatási szerződés nem sérti a gazdálkodásra vonatkozó szabályokat.
A Jogi Főosztálynak a támogatási szerződés véglegesítése előtt meg kell győződnie arról, hogy a támogatási szerződés,
valamint a szerződésben szereplő biztosítékok jogi szempontból megfelelőek-e.
Az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.)
53/A.  §-a alapján a  Költségvetési Főosztálynak a  pénzügyi ellenjegyzői feladatkörében – a döntés és a  részére
ellenjegyzésre megküldött szerződés szövege alapján – arról kell meggyőződnie, hogy a támogatási szerződés nem
sérti a gazdálkodásra vonatkozó szabályokat, valamint arról, hogy a támogatási szerződés megfelel a Kormány egyedi
határozatában foglaltaknak.
A Befektetési Főosztálynak a  támogatási szerződés véglegesítése előtt meg kell győződnie arról, hogy támogatási
szerződés a hatályos támogatási szabályoknak és a támogatási döntésnek megfelel-e.
(19) A HIPA a támogatási szerződés tervezetére vonatkozó minisztériumi vélemények kézhezvételét vagy a minisztérium
érintett szervezeti egységeivel szükség szerint lefolytatott tárgyalást követő legkésőbb 3 munkanapon belül megküldi
a minisztérium szövegszerű észrevételeit és javaslatait tartalmazó tervezetet a beruházó részére.
(20) A  HIPA a  beruházó támogatási szerződés tervezetére vonatkozó újabb véleményeinek kézhezvételét vagy
a beruházóval szükség szerint lefolytatott tárgyalást követő legkésőbb 3 munkanapon belül megküldi a beruházó
újabb szövegszerű észrevételeit és javaslatait tartalmazó tervezetet a javaslatokra vonatkozó szakmai álláspontjával
és szükség esetén a vonatkozó mandátum-döntés dokumentumával együtt a Befektetési Főosztály részére.
(21) A  Befektetési Főosztály a  támogatási szerződés tervezetét annak kézhezvételét követően 2 munkanapon belül
megküldi a minisztérium érintett szervezeti egységeinek véleményezésre. A minisztérium érintett szervezeti egységei
a  kézhezvételt követő legkésőbb 5 munkanapon belül megküldik szövegszerű észrevételeiket a  Befektetési
Főosztálynak. A  véleményeket a  Befektetési Főosztály összesítve és szövegszerűen megküldi a  HIPA-nak azok
kézhezvételét követő legkésőbb 2 munkanapon belül. A nem szövegszerű észrevételeket és véleményeket a HIPA
a támogatási szerződés véglegesítése során nem köteles figyelembe venni.
(22) A HIPA a támogatási szerződés tervezetére vonatkozó minisztériumi vélemények kézhezvételét vagy a minisztérium
érintett szervezeti egységeivel szükség szerint lefolytatott tárgyalást követő legkésőbb 3 munkanapon belül megküldi
a  minisztérium által jóváhagyott és véglegesnek tekintett tervezetet a  beruházó részére azzal, hogy a  beruházó
jóváhagyása esetén a tervezet véglegesítésre kerül.
(23) A HIPA a beruházó a támogatási szerződés tervezetére vonatkozó jóváhagyásának kézhezvételét követő legkésőbb
15 munkanapon belül a  szerződés tervezetét az  aláírásra előkészíti, és a  beruházóval egyeztetett időpontban
a tervezetet a HIPA képviselője a beruházó képviselőjével – a kezelő szervi megfelelőséget igazoló pénzügyi és jogi
szignálást követően – közösen minden oldalon kézjegyével ellátja a  támogatási szerződés véglegesítéseként.
Az e bekezdésben szereplő 15 munkanapos határidő indokolt esetben a Befektetési Főosztály vezetőjének – a HIPA
kezdeményezésére elektronikus úton megküldött – jóváhagyásával meghosszabbítható.
(24) A HIPA a beruházó a támogatási szerződés tervezetére vonatkozó jóváhagyásának kézhezvételét követő legkésőbb
10 munkanapon belül – különös tekintettel a szerződés részleteire, biztosítékaira, a beruházás és a közvetlen állami
támogatás ütemezésére, államháztartási hatására – előkészíti a  Kormány-előterjesztés tervezetét, és megküldi
a Befektetési Főosztály részére.
(25) A  Befektetési Főosztály a  Kormány-előterjesztés jóváhagyott tervezetét kiküldéskor tájékoztatásul megküldi
a minisztérium érintett szervezeti egységeinek.
(26) A  Befektetési Főosztály gondoskodik arról, hogy a  miniszter a  véleményezett és ennek megfelelően véglegesített
Kormány-előterjesztést a Kormány soron következő, indokolt esetben az azt követő ülésén előterjessze.
(27) A  Befektetési Főosztály a  Kormány támogatás nyújtására vonatkozó, jóváhagyást tartalmazó állásfoglalásának
megismerését követően legkésőbb 2 munkanapon belül tájékoztatja a HIPA-t és a minisztérium érintett szervezeteit
az állásfoglalás tényéről és annak időpontjáról, valamint felkéri őket arra, hogy a támogatási szerződés beruházó általi
aláírását kezdeményezzék a beruházónál.
(28) A  HIPA a  (27)  bekezdés szerinti értesítést követő legkésőbb 15 munkanapon belül gondoskodik a  támogatási
szerződés beruházó általi aláírásáról. Az  e  bekezdésben szereplő 15 munkanapos határidő indokolt esetben
a  Befektetési Főosztály egyidejű elektronikus úton történő tájékoztatása mellett egy alkalommal újabb
15 munkanappal meghosszabbítható.
(29) A  HIPA a  támogatási szerződés beruházó általi aláírását követő legkésőbb 3 munkanapon belül személyes vagy
futárral történő kézbesítés útján megküldi a  támogatási szerződés beruházó által aláírt példányait a  Befektetési
Főosztály részére, mely gondoskodik azoknak a pénzügyi és jogi ellenjegyzéséről és a támogató általi aláírásáról.
(30) A  Befektetési Főosztály a  támogatási szerződés támogató általi aláírását követő legkésőbb 3 munkanapon belül
személyes vagy futárral történő kézbesítés útján megküldi a HIPA-nak az aláírt támogatási szerződés azon eredeti
példányait, melyek nem a támogatót illetik meg. A támogatási szerződés támogatót megillető egy eredeti példányát
a Befektetési Főosztály megőrzi.
(31) A  HIPA a  támogatási szerződés minden fél által aláírt és a  beruházót megillető példányát a  kézhezvételt követő
legkésőbb 3 munkanapon belül személyesen továbbítja a  beruházó részére, a  fennmaradó példányokat pedig
megőrzi.
(32) Amennyiben a  Kormány a  támogatás nyújtására vonatkozó állásfoglalásában nem hagyja jóvá a  támogatást, úgy
a Befektetési Főosztály a Kormány állásfoglalásának megismerését követő legkésőbb 2 munkanapon belül tájékoztatja
a beruházót arról, hogy a támogatás nem került jóváhagyásra.
A (27) bekezdés szerinti határidőben a HIPA a beruházóval egyeztet a támogatási szerződés aláírásához kapcsolódó
sajtótájékoztató, a sajtó részvételével történő közös aláírás, illetve egyéb sajtóesemény lehetőségéről, amennyiben
pedig a  beruházó hozzájárul ilyen esemény megtartásához, a  HIPA erről a  tudomásszerzést követő legkésőbb
3 munkanapon belül tájékoztatja a Befektetési Főosztályt, mely gondoskodik az esemény megszervezéséről, illetve
felkéri a HIPA-t annak megszervezésére.
III. FEJEZET
ELJÁRÁS A TÁMOGATÁSI SZERZŐDÉS MEGKÖTÉSÉT KÖVETŐEN
14. A támogatási szerződés nyilvánosságra hozatala és hatálybalépése
16. § (1) A támogatási szerződés az aláírást követően az információs önrendelkezési jogról és az információszabadságról szóló
törvény szerint nyilvános.
(2) A  támogatási szerződés hatálybalépéséhez szükséges, a  támogatási szerződésben meghatározott okiratok postai
úton történő hiánytalan kézhezvételét követően a HIPA a támogatási szerződésben meghatározott határidőn belül
egyidejűleg tájékoztatja a  beruházót és a  Befektetési Főosztályt a  támogatási szerződés hatálybalépésének
időpontjáról, valamint arról, hogy megindulhat a támogatás pénzügyi elszámolása.
(3) Amennyiben a (2) bekezdés szerinti hatálybalépéshez készfizető kezességvállalásról szóló megállapodás benyújtása
is szükséges, a  HIPA a  kezes által aláírt készfizető kezességvállalásról szóló megállapodás eredeti példányait
a személyes kézbesítés útján történő kézhezvételt követően legkésőbb 3 munkanapon belül továbbítja személyes
vagy futárral történő kézbesítés útján a Befektetési Főosztálynak, mely gondoskodik azok támogató általi aláírásáról.
A  Befektetési Főosztály a  készfizető kezességvállalásról szóló megállapodás támogató általi aláírását követően
–  legkésőbb 3 munkanapon belül – személyes vagy futárral történő kézbesítés útján megküldi azok valamennyi
eredeti példányát a HIPA részére, mely ezt követően tájékoztatja a beruházót és a Befektetési Főosztályt a támogatási
szerződés hatálybalépésének időpontjáról, egyidejűleg pedig személyes kézbesítés útján átadja a  beruházónak
az aláírt készfizető kezességvállalásról szóló megállapodás saját példányait, amennyiben ilyen benyújtásra került.
(4) Amennyiben a (2) bekezdés szerinti hatálybalépéshez egyéb pénzügyi biztosítékot megtestesítő okirat (pl. ingó és
ingatlan jelzálogszerződés) aláírása is szükséges, a  HIPA megküldi a  szerződéstervezetek egyeztetett tervezeteit
elektronikus úton a Befektetési Főosztály részére.
A jelzálogszerződések aláírása csak közokirati formában lehetséges. Az eljáró közjegyző megbízása a minisztérium
feladatkörébe tartozik. A közokiratba foglalás teljes költsége – ideértve a jogszabályon alapuló díjat és a költségtérítést
is – a kedvezményezettet terheli, mely kötelezettséget a támogatási szerződésben rögzíteni szükséges.
(5) A támogatási szerződés biztosítékához kapcsolódó anyavállalati kezességvállalás hitelminősítéséhez kapcsolódóan
a European Securities and Markets Authority által regisztrált és elfogadott hitelminősítő szervezetek, valamint azok
kapcsolt vállalkozásai további vizsgálat nélkül elfogadhatóak (https://www.esma.europa.eu/supervision/credit-ratingagencies/risk).
Szintén nem igényel további vizsgálatot és elfogadható kezesként azon anyavállalat, amely korábbi támogatási
szerződés esetében kezesként állt helyt, és hitelminősítése nem romlott számottevően (maximum egy értékkel való
alacsonyabb besorolás).
Az elfogadott hitelminősítő szervezetek által kibocsátott legalább 60%-os (BB+) bonitású hitelbesorolás további
vizsgálat nélkül elfogadható.
(6) A  HIPA minden egyéb, a  támogatás szerződés hatálybalépésére vonatkozó kérdést írásban, a  kérdés hátterének
bemutatásával és a kérdés megválaszolására irányuló szakmai javaslattal terjeszt a Befektetési Főosztály felé.
15. A támogatás bejelentése a Magyar Államkincstárnak 17. § A támogatási szerződés megkötését követő 10 munkanapon belül a HIPA az Ávr. 89. § (1) bekezdésében foglaltak
szerint adatot szolgáltat a Magyar Államkincstárnak.
16. A támogatás az Európai Bizottság felé történő előzetes, illetve utólagos bejelentésével összefüggésben
felmerülő feladatok
18. § (1) Amennyiben a támogatás nyújtásához az Európai Bizottság előzetes jóváhagyása szükséges, a HIPA és a Befektetési
Főosztály szükség esetén közreműködnek az előzetes bejelentés előkészítésében és az előzetes bejelentési eljárás
során, valamint – amennyiben az célszerűnek mutatkozik – a TVI, a Befektetési Főosztály és a beruházó részvételével
az előzetes bejelentés szakszerű elkészítése érdekében tárgyasokat szerveznek.
(2) Az  (1) bekezdés szerinti közreműködés keretében a HIPA és a Befektetési Főosztály az Európai Bizottság esetleges
kérdéseinek megválaszolásában a TVI-nek ez irányú igénye esetén segítséget nyújt.
(3) A  Befektetési Főosztály az  Európai Bizottság előzetes bejelentés során hozott határozatának kézhezvételét követő
legkésőbb 3 munkanapon belül megküldi a határozatot a HIPA-nak.
(4) Amennyiben a támogatást az Európai Bizottság részére utólagosan szükséges bejelenteni, a HIPA a TVI-nek ez irányú
igénye esetén az utólagos bejelentés teljesítéséhez segítséget nyújt.
17. A támogatás pénzügyi teljesítése 19. § (1) A  HIPA a  támogatási szerződés aláírását követően a  beruházó ez  irányú kérésére tárgyalást folytat a  támogatás
folyósításának adminisztratív feltételeiről, szükség esetén pedig segítséget nyújt a  beruházó által benyújtandó
folyósítási igénybejelentés összeállításához.
(2) A támogatás folyósítása a beruházó által benyújtott számlák alapján utólag, teljesítés- és forrásarányosan történik.
 (3) A HIPA feladata a támogatások folyósításához szükséges forrás biztosításának kezdeményezése a támogatónál oly
módon, hogy a Magyar Államkincstár felé az előirányzat lenyitása időben megtörténhessen.
 (4) A HIPA a beruházó által benyújtott pénzügyi elszámolásokat ellenőrzi, majd igazolja a támogatási igény jogosságát
a támogatási szerződésben rögzített határidők figyelembevételével.
 (5) Az ellenőrzés során tapasztalt hiányosságok esetén a HIPA a beruházót hiánypótlás teljesítésére hívja fel.
 (6) A minden hónap 5. napjáig megtörtént, (4) bekezdés szerinti teljesítésigazolások alapján a HIPA elkészíti a következő
havi kifizetési tervet, és a Költségvetési Főosztálynak továbbítja tárgyhó 15. napjáig. Az igényelt forrás biztosításáról
a  Költségvetési Főosztály intézkedni köteles. A  pénzügyi fedezet lebonyolítási számlára történő utalásáról
haladéktalanul köteles a  HIPA Gazdasági Főosztályát tájékoztatni. A  tárgyhavi kifizetési terv teljesítése érdekében
a  HIPA a  terv alapján igényelt forrás biztosítását követően haladéktalanul intézkedik a  Magyar Államkincstár felé
az átutalási megbízásról, szükség esetén a nagy összegű kifizetés előzetes bejelentéséről.
(7) Az Ávr. 32. § d) pontjában foglaltak figyelembevételével a HIPA jelezni köteles a támogató felé amennyiben várhatóan
a BC eredeti előirányzatán felüli kiadás teljesítése válik szükségessé.
(8) Amennyiben a HIPA a rendelkezésre álló adatok alapján tárgyév november elején a tárgyévi támogatás késedelmét
feltételezi, felveszi a kapcsolatot a beruházóval a támogatás kifizetése éves ütemezésének módosításával kapcsolatban,
és felhívja a  beruházót a  szükséges kétoldalú szerződésmódosítás kezdeményezésére, a  támogatási szerződésben
rögzített erre irányuló meghatalmazás alapján a  HIPA felülvizsgálja az  egyoldalú szerződésmódosítások útján
rendezendő ütemezés módosításokat, melyeket a  minisztériummal történt egyeztetést követően postai úton
megküld a Kedvezményezett számára.
(9) Amennyiben a (8) bekezdés szerint a beruházó kezdeményezi az ütemezést érintő kétoldalú szerződésmódosítást,
úgy arról mandátum-ülés keretében a támogató dönt.
(10) Az egyoldalú szerződésmódosítás beruházó részére történő kiküldésével egyidejűleg HIPA elektronikus úton köteles
megküldeni az ütemezés módosítását a Befektetési Főosztály és a Költségvetési Főosztály részére.
18. Utóvizsgálat és monitoring 20. § (1) A HIPA a támogatás folyósításának lezárásáról a beruházó által elkészített pénzügyi beszámoló alapján a támogatási
szerződés rendelkezéseinek megfelelően utóvizsgálati jegyzőkönyvet vesz fel a beruházás helyszínén. A jegyzőkönyvet
a  beruházó vagy meghatalmazottja minden lapján kézjegyével ellátja, valamint utolsó oldalán cégszerűen vagy
meghatalmazás alapján aláírja. A jegyzőkönyvet a HIPA jelenlevő – megbízólevéllel rendelkező – munkatársai szintén
minden oldalon kézjegyükkel ellátják, az utolsó oldalon pedig beosztásuk megjelölése mellett aláírják.
(2) A  HIPA a  pénzügyi beszámoló mellékleteként csatolt, számszakilag helyes összegeket tartalmazó lemondó
nyilatkozatok másolatait annak kézhezvételét követő 5 munkanapon belül elektronikus úton köteles megküldeni
a Befektetési és a Költségvetési Főosztály részére.
(3) Az utóvizsgálati jegyzőkönyv előkészítésére a hiánytalan pénzügyi beszámoló kézhezvételét követő 20 munkanap áll
rendelkezésre. Az utóvizsgálatra a Kedvezményezettel egyeztetett időpontban kerül sor.
(4) A HIPA az utóvizsgálati jegyzőkönyv egy eredeti példányát postai úton megküldi a Befektetési Főosztály részére.
 (5) A HIPA a támogatási szerződésben meghatározottak szerint ellenőrzi a benyújtott monitoring beszámolók alapján
a  támogatási szerződésben szereplő kötelezettségvállalások teljesülését. A  monitoring beszámoló elfogadásáról
a HIPA a támogatási szerződésben rögzítettek szerint postai úton visszajelzést küld a beruházó számára.
(6) Amennyiben a  HIPA akár az  utóvizsgálat, illetve monitoring beszámolók ellenőrzésekor olyan körülményt észlel,
amely alapján feltehető, hogy a beruházó a kötelezettségeit nem a támogatási szerződésnek megfelelően teljesíti,
elektronikusan kezdeményezi a  Befektetési Főosztálynál, hogy a  támogató mandátum-ülés keretében döntsön
a szerződésszegés és jogkövetkezménye felől.
19. A támogatási szerződés módosítása 21. § (1) A  beruházó támogatási szerződés kétoldalú módosítására irányuló kérelme esetén a  kérelem postai úton történő
kézhezvételét követő legkésőbb 5 munkanapon belül a HIPA megvizsgálja a kérelmet, és szükség esetén a beruházót
hiánypótlás teljesítésére hívja fel.
(2) A beruházó támogatási szerződés kétoldalú módosítására irányuló kérelméről mandátum-ülés keretében a támogató
dönt.
(3) A  szerződésmódosítás előkészítésére a  15.  § (14)–(22)  bekezdés rendelkezéseit megfelelően kell alkalmazni azzal,
hogy a  HIPA a  mandátum-döntés kézhezvételét követő 5 munkanapon belül készíti elő a  szerződésmódosítás
tervezetét, valamint hogy a HIPA a 15. § (22) bekezdése szerinti véglegesítés alkalmával egyidejűleg gondoskodik
a szerződésmódosítás beruházó általi cégszerű aláírásáról is.
(4) A HIPA a szerződésmódosítás beruházó által aláírt példányainak postai úton történő kézhezvételét követő legkésőbb
3 munkanapon belül postai úton megküldi azokat a  Befektetési Főosztály részére, mely gondoskodik azoknak
a pénzügyi, jogi ellenjegyző és a támogató általi aláírásáról.
(5) A Befektetési Főosztály a szerződésmódosítás támogató általi aláírását követő legkésőbb 3 munkanapon belül postai
úton megküldi a HIPA-nak az aláírt szerződésmódosítás azon eredeti példányait, melyek nem a támogatót illetik meg.
A szerződésmódosítás támogatót megillető példányát a Befektetési Főosztály megőrzi.
(6) A  HIPA a  szerződésmódosítás minden fél által aláírt és a  beruházót megillető példányát a  kézhezvételt követő
legkésőbb 3 munkanapon belül postai úton továbbítja a beruházó részére, a fennmaradó példányokat pedig megőrzi.
(7) A kétoldalú szerződésmódosítás hatályba helyezésére és nyilvánosságra hozatalára a 16. § megfelelően alkalmazandó.
 (8) Amennyiben a  támogatási szerződés rendelkezései szerint a  beruházó egyoldalúan módosíthatja a  támogatási
szerződés meghatározott részét, úgy a beruházó egyoldalú módosításának postai úton való kézhezvételét követő
legkésőbb 15 (tizenöt) munkanapon belül a  HIPA elektronikus úton továbbítja a  szerződésmódosítás elektronikus
másolatát a  Befektetési Főosztály részére. Az  egyoldalú szerződésmódosítás nyilvánosságra hozatalára a  16.  §
megfelelően irányadó azzal, hogy a 16. § (1) bekezdése szerinti határidő az egyoldalú szerződésmódosítás postai úton
való kézhezvételét követően kezdődik.
20. Egyéb kérelmek kezelése 22. § (1) Amennyiben a beruházó bármely, a Korm. rendelet szerinti vagy a szerződésmódosítás kezdeményezésére irányuló
kérelmen kívüli kérelmet nyújt be postai úton a  HIPA részére, úgy a  kérelem felől – a  (2)  bekezdés kivételével –
mandátum-ülés keretében a támogató dönt.
(2) Amennyiben a támogatási szerződés akként rendelkezik, hogy valamely beruházó által benyújtandó kérelem felől
a HIPA dönt, úgy a HIPA a döntéséről postai úton tájékoztatja a beruházót, valamint egyidejűleg elektronikus úton
a Befektetési Főosztályt.
(3) A  HIPA minden az  eljárásrendben külön nem rögzített kérelmet írásban, részletes szakmai javaslattal terjeszt
a támogató felé, amelyet postai úton küld meg a Befektetési Főosztály részére.
21. Támogatás-visszafizetés és kötbér, a támogatási szerződéstől való elállás, a követeléskezelés
23. § (1) Amennyiben a  HIPA a  támogatási szerződés hatálya alatt észleli, hogy a  beruházó megszegte a  támogatási
szerződésben rögzített valamely kötelezettségét, és emiatt a támogatási szerződés alapján támogatás-visszafizetési
vagy kötbérfizetési kötelezettsége keletkezik, erről a  tudomásszerzést követő legkésőbb 15 munkanapon belül
mandátum-előterjesztést készít, amelyet megküld a  Befektetési Főosztály részére. A  mandátum-ülésen hozott
visszafizetési döntés alapján a HIPA postai úton felszólítja a beruházót a támogatás és kamatai megfizetésére határidő
kitűzése mellett, és egyidejűleg a felszólító levél másolatát a HIPA megküldi a Költségvetési Főosztály részére.
(2) Amennyiben az  (1)  bekezdés szerinti szerződésszegés olyan súlyos szerződésszegésnek minősül, mely alapján
a  támogatási szerződéstől való elállásnak lehet helye, az  elállásról vagy a  szerződésben foglalt egyéb
jogkövetkezmények alkalmazásáról a támogató mandátum-ülés keretében dönt.
(3) Amennyiben a  támogató úgy dönt, hogy a  szerződésszegés alapján a  szerződéstől eláll, akkor a  HIPA
a  mandátum-döntés kézhezvételét követő legkésőbb 5 munkanapon belül előkészíti és továbbítja a  Befektetési
Főosztálynak az  elállást, valamint a  már folyósított támogatás visszafizetésére vonatkozó felszólítást és a  fizetési
határidőt tartalmazó egyoldalú jognyilatkozat tervezetét.
(4) A  Befektetési Főosztály a  kézhezvételt követően 2 munkanapon belül megküldi a  jognyilatkozat tervezetét
a minisztérium minden érintett szervezeti egységének véleményezésre. A minisztérium érintett szervezeti egységei
a  kézhezvételt követő legkésőbb 5 munkanapon belül megküldik szövegszerű észrevételeiket a  Befektetési
Főosztálynak, mely ezt követően gondoskodik a jognyilatkozat támogató általi aláírásáról.
(5) Az  aláírt jognyilatkozatot a  Befektetési Főosztály postai úton megküldi a  beruházónak, ezzel egyidejűleg pedig
elektronikus másolatként a Költségvetési Főosztálynak, a Jogi Főosztálynak és a HIPA-nak.
(6) Amennyiben a  (2) bekezdés alapján a támogató úgy dönt, hogy a beruházó szerződésszegése miatt a  támogatási
szerződésben szereplő egyéb jogkövetkezményeket alkalmazza, úgy a  HIPA tájékoztatja a  beruházót a  támogató
döntéséről, és szükség esetén felszólítja a támogatási szerződésben meghatározott összeg megfizetésére a támogatási
szerződésben meghatározott határidő kitűzése mellett.
(7) Amennyiben a  beruházó a  számára bármely okból megküldött ezirányú felszólítás ellenére nem fizeti meg
határidőben  a  felszólításban meghatározott összeget, és nem kérte a  határidő méltányosságból történő
meghosszabbítását, úgy a  HIPA erről és a  rendelkezésre álló biztosítékok köréről, valamint azok érvényesítésének
támogatási szerződés szerinti sorrendjéről a  fizetési határidő lejártát követő legkésőbb 3 munkanapon belül
tájékoztatja a  Befektetési Főosztályt. A  fizetési kötelezettség határideje elmulasztásának megállapítása érdekében
a HIPA a határidő lejártát követő 3 munkanapon belül erre vonatkozó információt kér a Költségvetési Főosztálytól,
mely ezen megkeresésre 3 munkanapon belül válaszol.
(8) A  Befektetési Főosztály a  (7)  bekezdés szerinti tájékoztatást követő legkésőbb 2 munkanapon belül a  támogatási
szerződés biztosítékainak érvényesítéséről mandátum-ülést kezdeményez.
22. A támogatási szerződés lezárása 24. § (1) A  HIPA a  támogatási szerződésben vállalt kötelezettségek teljesítését a  beruházó által elkészített és postai úton
megküldött záró beszámoló alapján, a  támogatási szerződésben meghatározott határidőben lefolytatott helyszíni
záró ellenőrzés keretében megvizsgálja, és megállapításait záró-jegyzőkönyvben rögzíti. A jegyzőkönyvet a beruházó
vagy meghatalmazottja minden lapján kézjegyével ellátja, valamint utolsó oldalán cégszerűen aláírja. A jegyzőkönyvet
a  HIPA jelen levő munkatársai szintén minden oldalon kézjegyükkel ellátják, az  utolsó oldalon pedig beosztásuk
megjelölése mellett aláírják.
(2) Ha a  HIPA az  (1)  bekezdés szerinti vizsgálat alkalmával a  szerződéses kötelezettségek maradéktalan teljesülését
állapítja meg, a  zárójegyzőkönyvet jóváhagyás céljából a  helyszíni záróvizsgálat lefolytatását követő legkésőbb
5 munkanapon belül elektronikus másolatban megküldi a Befektetési Főosztálynak. A zárójegyzőkönyv megküldésével
együtt megküldi a HIPA a támogatási szerződés kölcsönös teljesülés mellett történő megszűnéséről szóló tájékoztatást
tartalmazó levél (a továbbiakban: lezáró levél) tervezetét is a Befektetési Főosztálynak.
(3) Amennyiben a Befektetési Főosztály a zárójegyzőkönyvet elfogadja, és ha a HIPA tájékoztatása alapján a beruházóval
szemben nincs folyamatban követeléskezelési eljárás, a Befektetési Főosztály gondoskodik a lezáró levél támogató
általi aláírásáról és postai úton történő megküldéséről a  beruházó részére. A  Befektetési Főosztály a  lezáró levél
elektronikus másolatát a  beruházónak való megküldéssel egyidejűleg megküldi a  HIPA részére. Mindaddig nem
küldhető meg a  beruházó részére a  lezáró levél, amíg a  támogatási szerződésből fakadóan tartozása áll fenn
a támogató felé, illetve vele szemben követeléskezelést folytat a támogató nevében eljáró HIPA.
(4) A  Költségvetési Főosztály a  lezáró levél beruházó általi kézhezvételét követő legkésőbb 5 munkanapon belül
tájékoztatja a Magyar Államkincstárt a támogatási szerződés megszűnéséről.
(5) A záró jegyzőkönyvnek a támogató által történő jóváhagyásával a szerződés megszűnik.
 (6) Ha a HIPA a helyszíni záró ellenőrzés keretében a szerződéses kötelezettségek teljesítésében elmaradást állapít meg,
úgy a 21. pontban foglaltaknak megfelelően jár el.
IV. FEJEZET
ZÁRÓ RENDELKEZÉSEK 25. § Ez az utasítás a közzétételét követő napon lép hatályba.
Szijjártó Péter s. k.,
 külgazdasági és külügyminiszter


type: legislation

jurisdiction: Hungary

text:
1508/2018. (X. 15.) Korm. határozata a Magyarország Kormánya és a Belarusz Köztársaság Kormánya között a beruházások ösztönzéséről és kölcsönös védelméről szóló Megállapodás szövegének végleges megállapítására adott felhatalmazásról.
A Kormány
 1. egyetért a  Magyarország Kormánya és a  Belarusz Köztársaság Kormánya között a  beruházások ösztönzéséről és
kölcsönös védelméről szóló Megállapodás (a továbbiakban: Megállapodás) bemutatott szövegével,
 2. felhatalmazza a  külgazdasági és külügyminisztert vagy az  általa kijelölt személyt a  Megállapodás bemutatott
szövegének – a megerősítés fenntartásával történő – végleges megállapítására,
 3. felhívja a külgazdasági és külügyminisztert, hogy a Megállapodás szövegének végleges megállapításához szükséges
meghatalmazási okiratot adja ki,
 4. elfogadja a Megállapodás kihirdetéséről szóló törvénytervezetet, és elrendeli a Megállapodás szövegének végleges
megállapítását követően annak az Országgyűléshez történő benyújtását, azzal, hogy a törvényjavaslat előadójának
a Kormány a külgazdasági és külügyminisztert jelöli ki,
5. visszavonja a  Magyar Köztársaság és a  Belarusz Köztársaság közötti, a  beruházások ösztönzéséről és kölcsönös
védelméről szóló Megállapodás aláírására történő felhatalmazásról szóló 2119/2004. (V. 21.) Korm. határozatot.
Orbán Viktor s. k.,
 miniszterelnök


text:
472/2017. (XII. 12.) KE határozata bírói felmentésről.
Az Alaptörvény 9.  cikk (3)  bekezdés k)  pontja, valamint a  bírák jogállásáról és javadalmazásáról szóló 2011.  évi
CLXII. törvény 90. §-a alapján – az Országos Bírósági Hivatal elnökének javaslatára – nyugállományba helyezés iránti
kérelmére tekintettel dr. Szűcs Jánost 2018. május 16-ai hatállyal bírói tisztségéből felmentem.
Budapest, 2017. november 29. Áder János s. k.,
 köztársasági elnök


text:
467/2017. (XII. 12.) KE határozata egyetemi tanári kinevezésről.
Az Alaptörvény 9. cikk (4) bekezdés c) pontja, valamint a  nemzeti felsőoktatásról szóló 2011. évi CCIV. törvény
27. § (3) bekezdése alapján – az  emberi erőforrások miniszterének a  fenntartóval egyetértésben tett javaslatára –
Lázár Imrét 2018. január 15. napjával egyetemi tanárrá kinevezem.
Budapest, 2017. november 29. Áder János s. k.,
 köztársasági elnök


text:
11/2011. (III. 9.) OGY határozata a Magyar Nemzeti Bank monetáris tanácsa tagjainak megválasztásáról.
1. Az Országgyűlés a Magyar Nemzeti Bankról szóló 2001. évi LVIII. törvény 49. § (4) bekezdés c) pontja alapján
– a Gazdasági és informatikai bizottság javaslatára –
Bártfai-Mager Andreát és dr. Gerhardt Ferencet 2011. március 21-étől – hat évre – a Magyar Nemzeti Bank monetáris tanácsa tagjává
megválasztja. 2. E határozat elfogadásakor lép hatályba. Kövér László s. k.,
az Országgyűlés elnök


text:
8/2015. (XII. 9.) NVI utasítása a Nemzeti Választási Iroda fejezeti kezelésű előirányzatai felhasználásának szabályzatáról.
A jogalkotásról szóló 2010. évi CXXX. törvény 23. § (4) bekezdés c) pontja alapján – a Kormány tagjainak feladat- és hatásköréről
szóló 152/2014. (VI. 6.) Korm. rendelet 90. § 2. pontjában meghatározott feladatkörében eljáró államháztartásért felelős miniszter
egyetértésével – a következő utasítást adom ki:
I. RÉSZ
ÁLTALÁNOS RENDELKEZÉSEK 1. Az utasítás hatálya
1. § (1) Ezen utasítás hatálya kiterjed az  államháztartásról szóló 2011. évi CXCV. törvény (a továbbiakban: Áht.) 28.  §
(1) bekezdése alapján – költségvetési évre tekintet nélkül – a központi költségvetésről szóló törvény I. Országgyűlés
fejezet 24. Nemzeti Választási Iroda címe alatti 2. Fejezeti kezelésű előirányzatok alcím alatt szereplő előirányzatokra,
valamint az  I. Országgyűlés fejezet 24. Nemzeti Választási Iroda címe alatti 2. Fejezeti kezelésű előirányzatok alcím
előző évekről áthúzódó költségvetési maradványára.
(2) Ezen utasítás hatálya kiterjed a Nemzeti Választási Iroda (a továbbiakban: Iroda) valamennyi szervezeti egységére és
munkatársára.
2. Értelmező rendelkezések 2. § Ezen utasítás alkalmazásában
a) kötelezettségvállalás pénzügyi ellenjegyzése: az  Áht. 37.  § (1)  bekezdésében foglaltak ellenőrzése és írásban
történő igazolása,
b) szervezeti egység: az Iroda Szervezeti és Működési Szabályzatáról szóló 3/2015. (VI. 25.) NVI utasítás 2. §-ában
foglaltaknak megfelelő önálló szervezeti egység. II. RÉSZ
A FEJEZETI KEZELÉSŰ ELŐIRÁNYZATOK FELHASZNÁLÁSÁRA VONATKOZÓ SZABÁLYOK
3. Általános szabályok 3. § (1) A rendelkezésre álló források szabályszerű, gazdaságos, hatékony és eredményes felhasználásáért az  Iroda elnöke
(a továbbiakban: elnök) felelős a Melléklet szerinti feladatterv évenkénti meghatározásával.
(2) Az előirányzatok tartalmazzák a  felhasználásuk során a  Magyar Államkincstár (a továbbiakban: Kincstár) által
a pénzforgalmi szolgáltatások nyújtásáért felszámított díjat.
(3) Az adózás rendjéről szóló 2003. évi CXII. törvény 36/A. § (1) bekezdés szerinti együttes adóigazolás beszerzéséről vagy
a köztartozásmentes adózói adatbázisban való szereplés ellenőrzéséről a teljesítésigazoló gondoskodik. Az együttes
adóigazolást a teljesítésigazolás dokumentációjával együtt kell megküldeni a kifizető szervezeti egység részére.
(4) Az idegen nyelven kiállított nyilatkozathoz, dokumentumhoz hiteles magyar nyelvű fordítást kell csatolni.
4. Tervezés 4. § (1) Az Iroda fejezeti kezelésű előirányzatai adott évi összegét – a szakmai területektől beérkezett információk alapján –
a Gazdálkodási Főosztály vezetője állítja össze, amelyet az államháztartásért felelős miniszter költségvetés-tervezésért
felelős államtitkárságának vezető tisztségviselőjével egyeztet. Az elnök által jóváhagyott tervszámokat a Gazdálkodási
Főosztály vezetője az  államháztartásért felelős miniszter által működtetett Költségvetési Adatcserélő Rendszerbe
tölti fel.
(2) Az adott évi költségvetési törvényben jóváhagyott előirányzatok felosztásáért és a  Kincstár által működtetett
központosított beszámolórendszerben (a továbbiakban: KGR/K11 rendszer) való rögzítésért a Gazdálkodási Főosztály
vezetője felelős.
5. Az előirányzatok módosítása és felhasználása 5. § (1) A fejezeti hatáskörben végrehajtott előirányzat-módosítások és -átcsoportosítások elrendelésére az elnök jogosult
a gazdasági elnökhelyettes előzetes egyetértése mellett.
(2) Az (1) bekezdésben meghatározott jogkör gyakorlása kizárólag írásban történhet belső feljegyzés alapján.
 (3) Az előirányzatokat érintő fejezeti hatáskörben elrendelt előirányzat-átcsoportosítások végrehajtásáról a Gazdálkodási
Főosztály vezetője gondoskodik, és vezet naprakész analitikus nyilvántartást.
6. § (1) Az előirányzatok kiadási, bevételi és támogatási előirányzatainak módosítására az Áht. és az államháztartásról szóló
törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) vonatkozó rendelkezéseinek
megfelelően van lehetőség. Az előző évi maradvány előirányzatosításáról és a kötelezettségvállalással nem terhelt
maradvány feladatazonos célra történő visszahagyásáról az elnök dönt.
(2) Az előirányzatok átcsoportosítása történhet az Iroda fejezeti kezelésű előirányzatai között vagy az Iroda intézményi
költségvetése részére.
(3) Fejezetek közötti előirányzat-átcsoportosításra kizárólag megállapodás alapján kerülhet sor.
 (4) Az NVI fejezeti kezelésű előirányzatai az NVI jogszabályban meghatározott feladatai (így különösen általános, időközi
és megismételt választások, népszavazások) lebonyolítására használhatóak fel.
 (5) A fejezeti kezelésű előirányzatok terhére kizárólag a  választásokkal összefüggésben felmerülő kutatási, oktatási
feladatokra nyújtható költségvetési támogatás. Az  elbírálásra és a  támogatási döntés meghozatalára kizárólag
az elnök jogosult. A költségvetési támogatás kérelem alapján biztosítható a kedvezményezettel történő szerződés
alapján. A támogatási szerződésben kell meghatározni a támogatási előleg folyósításának lehetőségét, az elszámolás
és a visszafizetési kötelezettség határidejét és módját.
6. Kötelezettségvállalás és ellenjegyzése 7. § (1) A kötelezettségvállalásra az elnök, valamint az általa erre megbízott személy jogosult.
 (2) A kötelezettségvállalás pénzügyi ellenjegyzésére
a) az Iroda gazdasági vezetője, valamint
b) az Iroda gazdasági vezetője által írásban felhatalmazott, az  Irodával közszolgálati jogviszonyban álló
köztisztviselő
jogosult. (3) A kötelezettségvállalás pénzügyi ellenjegyzésére jogosult személyekről és aláírásmintájukról a Gazdálkodási Főosztály
naprakész nyilvántartást vezet.
(4) A Gazdálkodási Főosztály vezetője elkülönítetten naprakész analitikus nyilvántartást vezet az Iroda fejezeti kezelésű
előirányzatai terhére vállalt – a részére a kötelezettségvállaló által megküldött – valamennyi kötelezettségvállalásról,
kötelezettségről és azok teljesítéséről.
(5) A kötelezettségvállalásokat az Iroda nyilvántartja az OrganP és VPIR integrált gazdálkodási rendszerében, elkülönített
adatbázisban.
(6) A kötelezettségvállalás dokumentumait a  kezdeményező szervezeti egység vezetője egyezteti a  közbeszerzési és
a jogi feladatokat ellátó szervezeti egységek vezetőivel, valamint az Irodával szerződést kötni kívánó partnerrel.
(7) Az aláírt kötelezettségvállalás dokumentumának egy aláírt eredeti példányát a Gazdálkodási Főosztály részére meg
kell küldeni.
7. Teljesítésigazolás 8. § (1) A kötelezettségvállalás dokumentumában meg kell jelölni a teljesítésigazolásra jogosult személyt.
 (2) Teljesítésigazolásra az  Irodával közszolgálati jogviszonyban álló köztisztviselők jogosultak, amely személyekről és
aláírásmintájukról a Gazdálkodási Főosztály naprakész nyilvántartást vezet. 8. Érvényesítés
9. § (1) A teljesítésigazolás alapján az érvényesítőnek ellenőriznie kell
a) a teljesítést igazoló munkatárs aláírásának az aláírásmintával való egyezőségét,
b) az összegszerűséget,
c) a fedezet meglétét,
d) az előírt alaki követelmények betartását,
e) a kontírozást és a kódolást,
f ) azt, hogy betartották-e a megelőző ügymenetben az Áht., az Ávr., valamint az államháztartás számviteléről
szóló 4/2013. (I. 11.) Korm. rendelet, továbbá az egyéb irányadó utasításban foglaltakat.
 (2) Az érvényesítésre kizárólag a teljesítésigazolás megtörténtét követően kerülhet sor.
 (3) Érvényesítő kizárólag szakmai pénzügyi-számviteli végzettséggel rendelkező személy lehet.
 (4) Érvényesítésre
a) az Iroda gazdasági vezetője, valamint
b) az Iroda gazdasági vezetője által írásban felhatalmazott, az  Irodával közszolgálati jogviszonyban álló
köztisztviselő
jogosult, amely személyekről és aláírásmintájukról a Gazdálkodási Főosztály naprakész nyilvántartást vezet.
9. Utalványozás 10. § (1) Utalványozásra
a) az elnök,
b) az elnök által írásban felhatalmazott, az Irodával közszolgálati jogviszonyban álló köztisztviselő
jogosult, amely személyekről és aláírásmintájukról a Gazdálkodási Főosztály naprakész nyilvántartást vezet.
(2) Utalványozni csak szabályszerűen érvényesített okiratot lehet.
 (3) Kifizetést csak utalványozást követően lehet teljesíteni.
10. Átutalás és számviteli elszámolás 11. § (1) Az OrganP rendszerben rögzített kiadási utalványrendelet alapján – elektronikus átutalási rendszerben –
a Gazdálkodási Főosztály vezetője gondoskodik az átutalási megbízás Kincstár részére történő megküldéséről.
(2) A Gazdálkodási Főosztály vezetője köteles az  éves költségvetési beszámolót, az  időközi költségvetési jelentést és
az  időközi mérlegjelentést határidőre előkészíteni és a  Kincstár által működtetett KGR/K11 rendszerben rögzíteni.
A  beszámolók a  fejezeti kezelésű előirányzatok vonatkozásában az  Iroda számviteli politikájának rendelkezései
alapján készülnek el. Az év végi leltározásért a Gazdálkodási Főosztály vezetője felelős.
11. Záró rendelkezések 12. § Ez az utasítás a közzétételét követő napon lép hatályba.
Dr. Pálffy Ilona s. k.,
 elnök


text:
2130/2017. (XII. 29.) Korm. határozata a magyar–ukrán határtérség közlekedési infrastrukturális fejlesztéseiről.
A Kormány
 1. egyetért a magyar–ukrán határtérség közlekedési összeköttetéseinek átfogó fejlesztéseivel;
 2. felhívja a nemzeti fejlesztési minisztert, hogy Ukrajna irányában az M34 és az M3 gyorsforgalmi út ütemezett megvalósítása
érdekében tegyen javaslatot a  Magyarország rövid- és középtávú közútfejlesztéséhez kapcsolódó infrastrukturális
beruházások összehangolásáról és azok 2022-ig történő megvalósításáról szóló 1371/2016. (VII. 15.) Korm. határozat
(a továbbiakban: 1371/2016. (VII. 15.) Korm. határozat) kiegészítésére és a szükséges források biztosítására;
Felelős: nemzeti fejlesztési miniszter
Határidő: az 1371/2016. (VII. 15.) Korm. határozat soron következő módosításakor
3. felhívja a nemzeti fejlesztési minisztert, valamint a külgazdasági és külügyminisztert, hogy folytasson tárgyalásokat
az ukrán féllel az M34 és az M3 gyorsforgalmi utak ukrán oldali csatlakozásáról;
Felelős: nemzeti fejlesztési miniszter
 külgazdasági és külügyminiszter
Határidő: folyamatos
4. felhívja a nemzeti fejlesztési minisztert, hogy folytasson tárgyalásokat az ukrán féllel és a tárgyalások alapján tegyen
javaslatot a  meglévő záhonyi közúti Tisza-híd mellett új közúti Tisza-híd (M34) előkészítésére és megvalósítására
vonatkozóan;
Felelős: nemzeti fejlesztési miniszter
Határidő: folyamatos 5. felhívja a  nemzeti fejlesztési minisztert és a  külgazdasági és külügyminisztert, hogy a  Tarpa–Badaló települések
közötti kisléptékű közúti kapcsolat megvalósíthatósági tanulmányának elkészítése érdekében tegyen javaslatot
a 2014–2020. évek közötti határ menti közúti infrastruktúra-fejlesztésekről szóló 1007/2016. (I. 18.) Korm. határozat
1. melléklete szerinti indikatív lista kiegészítésére;
Felelős: nemzeti fejlesztési miniszter
 külgazdasági és külügyminiszter
Határidő: 2018. március 31.
6. felhívja a  külgazdasági és külügyminisztert, hogy az  érintett miniszterek tájékoztatása mellett a  Tarpa–Badaló
települések közötti kisléptékű közúti kapcsolat megvalósítása érdekében folytasson egyeztetéseket az ukrán féllel;
Felelős: külgazdasági és külügyminiszter
Határidő: folyamatos 7. felhívja a  nemzeti fejlesztési minisztert, hogy gondoskodjon a  Záhony–Csap közötti meglévő közúti Tisza-híd
útburkolatának felújításáról a  2017. évi útfelújítási program végrehajtásához szükséges intézkedésekről szóló
1272/2016. (VI. 7.) Korm. határozat alapján a Nemzeti Fejlesztési Minisztérium részére már rendelkezésre bocsátott
források felhasználásával;
Felelős: nemzeti fejlesztési miniszter
Határidő: 2018. december 31.
8. felhívja a  belügyminisztert és a  nemzetgazdasági minisztert, hogy tegyenek javaslatot a  Záhony–Csap közötti
közúti Tisza-híd határátkelőhelyen történő határátlépési körülmények javítására és a  határellenőrzés gyorsítására
vonatkozóan, valamint ennek érdekében folytassanak egyeztetéseket az ukrán féllel;
Felelős: belügyminiszter
 nemzetgazdasági miniszter
Határidő: folyamatos 9. felhívja a  Miniszterelnökséget vezető minisztert, hogy folytasson tárgyalásokat az  Európai Unió érintett
intézményeivel és az  ukrán féllel a  Beregsuránys-Asztély határátkelőhely kamionterminál bővítés ukrán oldali
munkálatainak európai uniós forrásból történő befejezése érdekében;
Felelős: Miniszterelnökséget vezető miniszter
Határidő: folyamatos 10. felhívja a  külgazdasági és külügyminisztert, hogy amennyiben a  Beregsurány–Asztély határátkelőhely
kamionterminál bővítés ukrán oldali munkálatainak befejezése nem valósítható meg európai uniós forrásokból,
akkor folytasson egyeztetéseket az ukrán féllel a fejlesztés más forrásból történő megvalósítása céljából;
Felelős: külgazdasági és külügyminiszter
Határidő: folyamatos 11. felhívja a belügyminisztert, hogy a külgazdasági és külügyminiszter bevonásával folytasson tárgyalásokat az ukrán
féllel a  Nagyhódos–Nagypalád közötti új határátkelőhely legkésőbb 2018. január végén történő ideiglenes
megnyitása érdekében, és ennek eredménye alapján biztosítsa az ideiglenes megnyitás feltételeit;
Felelős: belügyminiszter
 külgazdasági és külügyminiszter
Határidő: folyamatos 12. felhívja a  belügyminisztert, hogy a  Lónya–Harangláb határátkelőhely nyitvatartásának naponta 7:00–18:00-ig
történő meghosszabbítása érdekében folytassa le a szükséges tárgyalásokat az ukrán féllel;
Felelős: belügyminiszter
Határidő: folyamatos 13. egyetért azzal, hogy a  Magyarország Kormánya és Ukrajna Kormánya közötti pénzügyi együttműködési
keretprogram kialakításáról szóló megállapodás kihirdetéséről szóló 456/2016. (XII. 22.) Korm. rendelettel
kihirdetett, a  Magyarország Kormánya és Ukrajna Kormánya közötti pénzügyi együttműködési keretprogram
kialakításáról szóló megállapodásban foglalt két projekt, a  Beregszász–Munkács közötti főút felújítása és
a beregszászi elkerülő út megépítése prioritást élvez;
14. a 13.  pontban foglalt cél megvalósulása érdekében felhívja a  külgazdasági és külügyminisztert és a  nemzeti
fejlesztési minisztert, hogy a  kivitelezési munkák mihamarabbi megkezdése érdekében az  érintett miniszterek
bevonásával folytassák le a szükséges tárgyalásokat az ukrán féllel;
Felelős: külgazdasági és külügyminiszter
 nemzeti fejlesztési miniszter
 érintett miniszterek
Határidő: folyamatos
15. egyetért a  Budapest–Munkács közötti vasúti menetidő csökkentésével, valamint az  Ungvár és Beregszász vasúti
elérés fejlesztésével;
16. a 15. pontban foglalt célok megvalósulása érdekében felhívja a nemzeti fejlesztési minisztert, hogy a külgazdasági
és külügyminiszter bevonásával folytassa le az  egyeztetéseket az  ukrán féllel a  Budapest–Munkács közötti
vasúti menetidő első lépésben 7 órára történő csökkentése érdekében, és ennek eredménye alapján tegye meg
a szükséges intézkedéseket az érintett miniszterek bevonásával;
Felelős: nemzeti fejlesztési miniszter
 külgazdasági és külügyminiszter
 érintett miniszterek
Határidő: 2018. december 31.
17. a 15. pontban foglalt célok megvalósulása érdekében felhívja a nemzeti fejlesztési minisztert, hogy a külgazdasági
és külügyminiszter bevonásával folytassa le az  egyeztetéseket az  ukrán féllel a  Budapest–Munkács közötti vasúti
menetidő második lépésben 6 órára történő csökkentéséhez szükséges fejlesztésekről, és ennek eredménye alapján
a  lehetséges fejlesztési alternatívák és azok forrásigényének bemutatásával tegyen javaslatot a  Kormány részére
az érintett miniszterek bevonásával.
Felelős: nemzeti fejlesztési miniszter
 külgazdasági és külügyminiszter
 érintett miniszterek
Határidő: 2018. szeptember 30.
Orbán Viktor s. k.,
 miniszterelnök


text:
51/2003. (VIII. 14.) GKM rendelete az Energiagazdálkodási célelőirányzatba történő befizetésekkel kapcsolatban elismert költségekről és befizetésekről.
A földgázellátásról szóló 2003. évi XLII. törvény (GET)
56. §-a (1) bekezdésének d) pontjában kapott felhatalmazás alapján, a GET 50. §-ában és a bányászatról szóló 1993.
évi XLVIII. törvény (a továbbiakban: Bt.) 20. §-a (3) bekezdésének ba) pontjában foglaltak végrehajtására a pénzügyminiszterrel egyetértésben a következőket rendelem el:
1. § Értelmező rendelkezések a Bt. 20. § (3) bekezdésében
meghatározott fogalmakhoz:
1. A közüzemi nagykereskedő által 1996. novemberben
kötött hosszú távú szerződés alapján vásárolt földgáz számlával igazolt átlagára, 2003-ban a viszonteladói átlagár (P):
2003. évben a viszonteladói átlagár, azaz 0,89 Ft/MJ;
2004. évtől a tárgynegyedévre (naptári negyedév) érvényes
USD/em 3-ben kifejezett átlagár és a tárgyhónapban a
Magyar Nemzeti Bank által közzétett Ft/USD deviza
középárfolyamok havi számtani átlagának szorzata hőértékre átszámítva;
2. A hazai kitermelésű földgáz elismert értéke 2003-ban
(A): 0,301 Ft/MJ
2. § (1) A bányavállalkozó az e rendeletben foglaltak figyelembevételével a bányászatról szóló 1993. évi XLVIII. törvény (Bt.) 20. § (3) bekezdésének ba) pontjában meghatározott összeget a Bt. végrehajtásáról szóló 203/1998.
(XII. 19.) Korm. rendelet 4. § (3) bekezdésének a) pontjában foglaltak szerint havonta utalja át a Magyar Bányászati
Hivatalnak (MBH) a Magyar Államkincstárnál vezetett
10032000-01031513-00000000 számú ,,Bányajáradék befizetés’’ elnevezésű számlájára.
(2) Az MBH a befolyt bányajáradék Bt. 20. § (4) bekezdésében meghatározott részét a számlakivonat beérkezésétől számított 3 banki napon belül átutalja a Magyar
Államkincstárnál vezetett 10032000-01031764 számú,
,,Energiagazdálkodási célelőirányzat bevétel’’ számlára.
3. § Ez a rendelet a kihirdetését követő 3. napon lép hatályba.
Dr. Csillag István s. k.,
gazdasági és közlekedési miniszter


text:
19/2018. (XII. 21.) PM rendelete a vámtanácsadói és vámügynöki nyilvántartásról, valamint a vámtanácsadók és vámügynökök kötelező továbbképzéséről szóló 41/2016. (XI. 17.) NGM rendelet hatályon kívül helyezéséről.
A jogalkotásról szóló 2010. évi CXXX. törvény 31. § (2) bekezdés b) pontjában kapott felhatalmazás alapján, a Kormány tagjainak
feladat- és hatásköréről szóló 94/2018. (V. 22.) Korm. rendelet 64. § (1) bekezdés 1. pontjában meghatározott feladatkörömben
eljárva a következőket rendelem el:
1. § Hatályát veszti a  vámtanácsadói és vámügynöki nyilvántartásról, valamint a  vámtanácsadók és vámügynökök
kötelező továbbképzéséről szóló 41/2016. (XI. 17.) NGM rendelet.
2. § Ez a rendelet a kihirdetését követő 31. napon lép hatályba.
Varga Mihály s. k.,
 pénzügyminiszter


text:
36/2015. (HK 8.) HVK HDMCSF intézkedése a STANAG 2528 2. kiadás végrehajtásáról.
A honvédelemről és a Magyar Honvédségről, valamint
a különleges jogrendben bevezethető intézkedésekről
szóló 2011. évi CXIII. törvény 52.§ (1) bekezdésében kapott felhatalmazás alapján, figyelemmel az egységesítési,
szabványosítási tevékenységről és a NATO egységesítési
dokumentumok feldolgozásáról és végrehajtásáról szóló
102/2008. (HK 19.) HM utasításban foglaltakra, a
STANAG 2528 (2. kiadás) ALLIED JOINT DOCTRINE
FOR FORCE PROTECTION című NATO egységesítési
egyezmény végrehajtására az alábbi
intézkedést adom ki: 1. Az intézkedés hatálya kiterjed a Honvédelmi Minisztériumra, a honvédelmi miniszter közvetlen alárendeltségébe tartozó szervezetekre, továbbá a Magyar Honvédség
katonai szervezeteire.
2. Jelen intézkedésemmel bevezetem a Honvédelmi
Minisztérium Honvéd Vezérkar főnök helyettesének
15/2015. (HK 7.) HM HVKFH szakutasításában fenntartás nélkül elfogadott és hatályba léptetett STANAG 2528
(EDITION 2) ALLIED JOINT DOCTRINE FOR FORCE
PROTECTION című NATO egységesítési egyezményt.
3. Az egységesítési egyezmény bevezetése teljes terjedelemben, eredetiben, angol nyelven történjen.
4. Ez az intézkedés a közzétételt követő napon lép hatályba és visszavonásig hatályos.
Dr. Ruszin Romulusz ezredes s. k.,
megbízott csoportfőnök